Forsíðumynd bókarinnar Í barnsminni - minningaslitur frá bernskuárum . Sögufélag Skagfirðinga Kristmundur Bjarnason , rithöfundur á Sjávarborg í Skagafirði , er látinn , hundrað ára að aldri . Hann andaðist á Dvalarheimilinu á Sauðárkróki á miðvikudaginn í síðustu viku . Þetta kemur fram í Morgunblaðinu í morgun . Frá miðri síðustu öld var Kristmundur bóndi á Sjávarborg og stundaði hann ritstörf og fræðimennsku samhliða bústörfum . Hann starfaði lengi sem héraðsskjalavörður Skagfirðinga en lét af því starfi árið 1990 . Kristmundur gaf út fjölda bóka og fræðigreina og var stærstur hluti ritstarfa hans helgaður sögulegum og þjóðfræðileg efni . Er hægt að nefna þar Þorstein á Skipalóni , Sögu Sauðárkróks , Sögu Dalvíkur , Sýslunefndarsögu Skagfirðinga og þannig mætti áfram telja . Kristmundur var sömuleiðis afkastamikill þýðandi og þýddi meðal annars fjölda barna - og unglingabóka Enid Blyton og Stikilsberja-Finn eftir Bandaríkjamanninn Mark Twain . Fyrir tíu árum gaf Kristmundur úr verkið Amtmaðurinn á einbúasetrinu , ævisögu Gríms Jónssonar , amtmanns á Möðruvöllum . Fyrr á þessu ári gaf svo Sögufélag Skagfirðinga út bernskuminningar hans , Í barnsminni - minningaslitur frá bernskuárum , í tilefni af aldarafmæli höfundarins . Var það Sölvi Sveinsson sem annaðist útgáfuna en Kristmundur ritaði söguna á árunum 2005 - 2006 . Eiginkona Kristmundar var Hlíf Ragnheiður Árnadóttir sem lést 2013 og eignuðust þau þrjár dætur .